CELEX: 32020D0509
Language: bg
Date: 2020-04-03 00:00:00
Title: Решение (ЕС) 2020/509 на Съвета от 3 април 2020 година относно наличието на прекомерен дефицит в Румъния

8.4.2020   
               
               
                  BG
               
               
                  Официален вестник на Европейския съюз
               
               
                  L 110/58
               
            
         РЕШЕНИЕ (ЕС) 2020/509 НА СЪВЕТА
         от 3 април 2020 година
         относно наличието на прекомерен дефицит в Румъния
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 126, параграф 6 от него,
         като взе предвид предложението на Европейската комисия,
         като взе предвид съображенията, представени от Румъния,
         като има предвид, че:
         
                     (1)
                  
                  
                     Съгласно член 126 от Договора за функционирането на Европейския съюз (ДФЕС) държавите членки трябва да избягват прекомерния държавен дефицит.
                  
               
                     (2)
                  
                  
                     Пактът за стабилност и растеж (ПСР) се основава на целта за използване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост.
                  
               
                     (3)
                  
                  
                     Процедурата при прекомерен дефицит (ППДф) съгласно член 126 от ДФЕС, уточнена в Регламент (ЕО) № 1467/97 на Съвета (1) (част от ПСР), предвижда вземане на решение за установяване на наличието на прекомерен дефицит. Протокол № 12 относно процедурата при прекомерен дефицит, приложен към Договора за Европейския съюз и ДФЕС, определя допълнителни разпоредби, свързани с прилагането на процедурата при прекомерен дефицит. С Регламент (ЕО) № 479/2009 на Съвета (2) се определят подробни правила и определения за прилагането на тези разпоредби.
                  
               
                     (4)
                  
                  
                     С член 126, параграф 5 от ДФЕС се изисква Комисията, ако счита, че в дадена държава членка съществува или може да възникне прекомерен дефицит, да изпрати становище до съответната държава членка и да информира за това Съвета. Като взе предвид доклада си, приет в съответствие с член 126, параграф 3 от ДФЕС, и становището на Икономическия и финансов комитет, прието в съответствие с член 126, параграф 4 от ДФЕС, Комисията заключи, че в Румъния е налице прекомерен дефицит. С оглед на това на 4 март 2020 г. Комисията изпрати становище в този смисъл до Румъния и информира Съвета за това (3).
                  
               
                     (5)
                  
                  
                     В член 126, параграф 6 от ДФЕС се предвижда, че Съветът трябва да разгледа всички съображения, представени от заинтересованата държава членка, преди да реши след цялостна оценка дали е налице прекомерен дефицит. В случая с Румъния цялостната оценка води до изложените по-долу заключения.
                  
               
                     (6)
                  
                  
                     Съгласно данните, предоставени от румънските органи на 30 септември 2019 г., които впоследствие бяха потвърдени от Евростат, бюджетният дефицит на сектор „Държавно управление“ на Румъния достигна 3 % от брутния вътрешен продукт (БВП) през 2018 г., докато консолидираният държавен дълг възлиза на 35 % от БВП. Като се вземат предвид преразгледаните стойности на БВП, обявени от националната статистическа служба на Румъния след публикуването на съобщението за медиите на Евростат, тези съотношения леко се промениха, като дефицитът през 2018 г. възлиза на 2,9 % от БВП, а дългът — на 34,7 % от БВП. За 2019 г. в уведомлението се посочва планиран бюджетен дефицит на сектор „Държавно управление“ в размер на 2,8 % от БВП.
                  
               
                     (7)
                  
                  
                     На 10 декември 2019 г. правителството прие фискално-бюджетната стратегия за периода 2020—2022 г. (наричана по-нататък „фискалната стратегия“) с бюджетен дефицит на сектор „Държавно управление“ от 3,8 % от БВП през 2019 г. Това е значително над заложената в ДФЕС референтна стойност от 3 % от БВП. Превишаването на заложената в ДФЕС референтна стойност от 3 % от БВП през 2019 г. не е изключително, тъй като не е резултат от необичайно събитие, нито от сериозен икономически спад по смисъла на ДФЕС и ПСР. В прогнозата на Комисията от зимата на 2020 г. се предвижда растеж на реалния БВП от 3,9 % през 2019 г. и 3,8 % през 2020 г., като разликата между фактическия и потенциалния БВП се очаква да бъде около нула. През 2019 г. еднократните позиции възлизаха на 0,1 % от БВП и се дължаха на възстановяването на екологичния гербов налог върху леките автомобили. Планираното превишение на заложената в ДФЕС референтна стойност не е временно за целите на ДФЕС или ПСР. Прогнозата на Комисията от зимата на 2020 г., допълнена с фискални променливи, предвижда бюджетен дефицит на сектор „Държавно управление“ в размер на 4 % от БВП през 2019 г., 4,9 % през 2020 г. и 6,9 % през 2021 г. Прогнозираното увеличение на дефицита се дължи главно на значителното увеличение на пенсиите. Във фискалната стратегия правителството прогнозира и през 2020 г. и 2021 г. бюджетният дефицит на сектор „Държавно управление“ да остане над заложената в ДФЕС референтна стойност, като възлиза на 3,6 % от БВП през 2020 г. и на 3,4 % от БВП през 2021 г. Следователно критерият за дефицита в ДФЕС prima facie не е изпълнен.
                  
               
                     (8)
                  
                  
                     През 2018 г. консолидираният държавен дълг на Румъния възлизаше на 34,7 % от БВП. Както фискалната стратегия, така и зимната прогноза на Комисията от 2020 г., допълнена с фискални променливи, прогнозират постоянно нарастване на консолидирания държавен дълг до 2021 г., като обаче той се запази под заложената в ДФЕС референтна стойност. Според фискалната стратегия консолидираният държавен дълг се очаква да нарасне до 37,8 % от БВП през 2021 г. Комисията прогнозира по-рязко увеличение на дълга до 41,9 % от БВП през 2021 г. Поради това заложеният в Договора критерий за дълга е изпълнен.
                  
               
                     (9)
                  
                  
                     В съответствие с изискванията на член 126, параграф 3 от ДФЕС Комисията анализира също всички действащи фактори в доклада си по член 126, параграф 3 от ДФЕС. Както е предвидено в член 2, параграф 4 от Регламент (ЕО) № 1467/97, ако съотношението на държавния дълг към БВП надхвърля референтната стойност, съответните фактори трябва да се вземат под внимание на отделните етапи на вземането на решение за наличие на прекомерен дефицит. Съответните фактори, по-специално липсата на ефективни действия от 2017 г. насам в отговор на препоръките на Съвета в рамките на процедурата при значително отклонение, ограниченият напредък, постигнат от Румъния по отношение на структурните реформи и големите рискове за фискалната устойчивост, пред които е изправена Румъния в средносрочен и дългосрочен план, бяха взети предвид при оценката на спазването от Румъния на критерия за дефицита. Тези фактори не променят заключението, че критерият за дефицита в Договора не е изпълнен,
                  
               ПРИЕ НАСТОЯЩОТО РЕШЕНИЕ:
         
            Член 1
            От цялостната оценка следва, че в Румъния е налице прекомерен дефицит поради неспазване на критерия за дефицита.
         
         
            Член 2
            Адресат на настоящото решение е Румъния.
         
         
            Съставено в Брюксел на 3 април 2020 година.
            
               
                  За Съвета
               
               
                  Председател
               
               G. GRLIĆ RADMAN
            
         
         
            (1)  Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (ОВ L 209, 2.8.1997 г., стр. 6).
         
            (2)  Регламент на Съвета (ЕО) № 479/2009 от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ L 145, 10.6.2009 г., стр. 1).
         
            (3)  Всички документи, свързани с ППДф за Румъния, са достъпни на адрес: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/closed-excessive-deficit-procedures/romania_en.